
Lietuvos ugniagesiai kiekvienais metais skuba malšinti daugiau kaip 12 tūkst. gaisrų – maždaug 7 proc. jų įsiplieskia daugiabučiuose gyvenamuosiuose namuose. Kaip nurodo PAGD, vertinant 2010–2014 metais įsiplieskusius gaisrus, daugiausia jų – daugiau kaip pusę iš vidutiniškai kasmet gesinamų 12 tūkst. gaisrų – lemia neatsargus žmonių elgesys. Daugiau kaip 850 gaisrų kasmet kyla dėl krosnių, židinių bei dūmtraukių įrengimo ir eksploatavimo taisyklių pažeidimų, 715 – dėl elektros įrangos įrengimo ir eksploatavimo taisyklių pažeidimų, elektros instaliacijos gedimų. Padegėjai kasmet sukelia vidutiniškai 691 gaisrą.

Vilkaviškio statistika tokia: 2015 metais kilo 4 gaisrai daugiabučiuose namuose, 2014 m. – 8 gaisrai, 2013 metais – 7 gaisrai, 2012 m. – 5 gaisrai, 2011 m. – 6 gaisrai, 2010 m. mūsų rajone kilo net 10 gaisrų daugiabučiuose namuose.  

Gaisrai daugiabučiuose gyvenamuosiuose namuose sukelia ypač skaudžias pasekmes, jų metu gali žūti ar nukentėti didelis skaičius žmonių. Ugnis sunaikina gyventojų turtą, palieka juos be pastogės. Pagrindinės galimos gaisrų kilimo priežastys yra priešgaisrinių taisyklių nežinojimas ir nesilaikymas, gyventojų, ypač vaikų, neatsargus elgesys su ugnimi, dujomis ir elektra, aplaidumas eksploatuojant bendro naudojimo patalpas.
Gaisrų daugiabučiuose namuose priežastys
1. Pavėluotas ir netikslus pirminis pranešimas apie nelaimę ugniagesiams gelbėtojams ir kitoms tarnyboms.
2. Neatsakingas gyventojų požiūris į nelaimes, jų prevenciją, priešgaisrinių taisyklių nežinojimas ir nesilaikymas, nusikalstamas elgesys su ugnimi, tyčinis padegimas, abejingumas ir aplaidumas.
3. Nepakankamas gyventojų, ypač vaikų, civilinės saugos mokymas mokyklose, kaip elgtis kilus gaisrui.
4. Gyventojai dėl nežinojimo arba sąmoningai pažeidžia esminius priešgaisrinius reikalavimus: daiktais užkrauna laiptines, rūsius, duris, automobiliais užstato privažiavimus prie pastatų. Nuo nuorūkos užsidegus sofai ar foteliui jau po 3 minučių kambarys prisipildys nuodingų dūmų. Kambaryje esantys žmonės praranda sąmonę ir užtrokšta. Po 10–15 minučių liepsnoja visas kambarys.
Rekomendacija gyventojams dėl civilinės saugos priemonių daugiabučiuose gyvenamuosiuose namuose gaisro grėsmės atveju

1. Nekaupti ir nelaikyti daugiabučių namų bendro naudojimo patalpose nereikalingų daiktų ir baldų, sutvarkyti rūsius, laiptų aikšteles, koridorius, praėjimus.
2. Neužstatyti privažiavimo kelių prie daugiabučių namų bei gaisrinių hidrantų.
3. Laikyti dokumentus, pinigus ir kitas vertybes namuose tokiose vietose, kad evakuojantis jų nereikėtų ilgai ieškoti.
4. Mokyti vaikus šeimose apsisaugoti nuo nelaimės būdų ir kaip elgtis joms įvykus.
5. Gyvenamose patalpose įrengti autonominius dūmų detektorius, kabinkite jį prie lubų hole, miegamajame, mansardoje, kasmet nuvalykite nuo jo dulkes ir pakeiskite bateriją.
6. Rekomenduojama turėti namie vaistinėlę, gesintuvą, apie 15–20 m stiprios virvės su mazgais kas 0,5 m arba virvines kopėtėles.
7. Jeigu pastebėjote, kad dega jūsų ar kaimyno butas, nedelsiant praneškite bendruoju pagalbos telefonu 112 arba 01.

8. Negelbėkite savo turto, išeikite iš buto, uždarykite duris, bet neužrakinkite jo, nesinaudokite liftu, leiskitės laiptais, pasitikite atvykstančius ugniagesius.
9. Jeigu patalpoje daug dūmų, užsidenkite burna ir nosį drėgnu audiniu, eikite pasilenkę arba šliaužkite, nesiveržkite per liepsną, jeigu negalite išeiti į laiptinę, eikite į balkoną ir šaukitės pagalbos.
10. Jeigu laiptinėje kaupiasi dūmai, pasilikite savo bute, uždenkite drėgnais skudurais durų ir ventiliacijos angas, prieikite prie lango ar išeikite į balkoną, kad atvykę ugniagesiai matytų jus.
11. Jeigu užsidegė drabužiai, griūkite ant žemės, raičiokitės, kad ugnis užgestų, užsidenkite veidą rankomis. Jeigu dega kitas žmogus, pargriaukite jį, ugnį slopinkite nuo galvos kojų link, kas papuola po ranka. Nudegimo vietas aušinkite vandeniu, sniegu, uždėkite rankšluostį, kvieskite medikus.
12. Jeigu užsidegė televizorius ar kitas elektros prietaisas, ištraukite kištuką iš elektros tinklo, užmeskite ant elektros prietaiso audeklą, gesinkite gesintuvu ar vandeniu.
13. Jeigu užsidegė riebalai ar aliejus, indą uždenkite dangčiu, išjunkite viryklę, atminkite – įkaitusių riebalų negalima gesinti vandeniu.
14. Apie evakavimąsi pasikalbėkite su savo šeima, susitarkite, kaip elgtis, jeigu liepsna ir dūmai atkirstų įprastą išėjimą: išlipsite per langą, išeisite į balkoną; paskirkite susitikimo vietą lauke. Tuomet žinosite, ar visi išėjo iš degančio pastato.
15. Mokyklose, parduotuvėse, kino teatre, restorane, viešbutyje yra bent du išėjimai, apsidairykite ir įsidėmėkite juos.

ATMINKITE, KAD DAUGIABUČIUOSE GYVENAMUOSE NAMUOSE DRAUDŽIAMA:

· užkalti, užgriozdinti ar užkrauti įvairiomis medžiagomis ir įrenginiais balkonus, lodžijas, liukus, angas ir kitus išėjimus, skirtus žmonėms patekti į gretimas namo sekcijas bei aukštus;
· rakinti aukštų holų, bendro naudojimo koridorių ir evakuacinių laiptinių duris, išskyrus duris, turinčias stacionarų atrakinimo iš vidaus įrenginį;
· užtverti rūsio patalpas ir praeigas;
· užkrauti evakuacijos kelius ir išėjimus – jie turi būti parengti žmonėms evakuoti, durys evakuaciniuose išėjimuose iš vidaus turi lengvai atsidaryti bet kuriuo paros metu;
· palėpėse laikyti bet kokias medžiagas, įrengti sandėlius, gamybines patalpas;
· po laiptais, techninėse nišose laikyti degias medžiagas ir preparatus.

BŪKITE SAUGŪS!
Atsitikus nelaimei skambinkite

